Lyngby Boldklub forhandler med Premier League-klubben Brighton om tilførsel af kapital til superligaklubben.

Superligaklubben Lyngby Boldklub er i store problemer, da selskabet bag klubben, Hellerup Finans, er i overhængende fare for at lukke.

Men bag kulisserne arbejdes der på højtryk på at finde en løsning for klubben, og i et af de mulige redningsscenarier indgår Premier League-klubben Brighton.

LÆS OGSÅ: Dansk landstræner skifter ud i EM-truppen

Det skriver finansmediet InsideBusiness, der har fået indblik i jagten på kapital til den tomme klubkasse.

Allerede i sommer var man fra Lyngbys side i dialog med klubben, men dengang blev dialogen afbrudt, da den engelske klub spillede sig op i den bedste engelske række.

Ifølge BTs kilder var Lyngbys ejere i kontakt med Brighton i forbindelse med et salg af klubben. Dengang sprang Premier League-klubben dog fra i sidste øjeblik.

Det er den dialog, der stadig er i live, og i Lyngby håber man, at Brighton vil hjælpe Lyngby med de aktuelle problemer mod til gengæld at blive medejer og samtidig få adgang til Lyngby-talenter i fremtiden.

LÆS OGSÅ: Joachim Boldsen tordner over EM-skandale: 'Han må naturligvis udelukkes fra slutspillet'

Når kalenderen skifter til februar, skal Lyngby betale tre millioner kroner i løn til personalestaben, som inkluderer hele holdets trup, ligesom man skal betale faste driftsomkostninger på en million kroner.

Desuden slæber klubben rundt på en betragtelig skatteregning på tre millioner kroner, der ligeledes forfalder ved månedens udgang.

InsideBusiness oplyser desuden, at Lyngbys ledelse i løbet af ugen har afholdt møder med Lyngby-Taarbæk Kommune.

Møderne har handlet om, at klubben vil overtage dele af det areal, hvor Lyngby Stadion ligger, for så at opføre ungdomsboliger, der kan sælges videre.

/ritzau/